喜晴聯句
作者：白居易
朝代：唐

paragraphs: 苦雨晴何喜，喜於未雨時。
氣收雲物變，聲樂鳥烏知。
蕙泛光風圃，蘭開皎月池。
千峰分遠近，九陌好追隨。
白日開天路，玄陰卷地維。
餘清在林薄，新照入漣漪。
碧樹涼先落，青蕪溼更滋。
曬毛經浴鶴，曳尾出泥龜。
舞去商羊速，飛來野馬遲。
柱邊無潤礎，臺上有游絲。
橋淨行塵息，堤長禁柳垂。
宮城開睥睨，觀闕麗罘罳。
洛水澄清鎮，嵩煙展翠帷。
梁成虹乍見，市散蜃初移。
藉草風猶暖，攀條露已晞。
屋穿添碧瓦，牆缺召金鎚。
迥徹來雙目，昏煩去四支。
霞文晚煥爛，星影夕參差。
爽助門庭肅，寒摧草木衰。
黃乾向陽菊，紅洗得霜梨。
假蓋閑誰惜，彈弦燥更悲。
散蹄良馬穩，炙背野人宜。
洞戶晨暉入，空庭宿霧披。
推林出書目，傾笥上衣椸。
道路行非阻，軒車望可期。
無辭訪圭竇，且願見瓊枝。
山閣蓬萊客，儲宮羽翼師。
每優陪麗句，何暇覿英姿。
翫景方搔首，懷人尚斂眉。
因吟仲文什，高興盡於斯。